Sophie Hæstorp Andersen (S), 2010-04-19:
Det kan være symboler på økonomi, f.eks. Børsens tårne, symboler på den lovgivende magt, Folketinget, Christiansborg, vi vil se demokratiet udfolde sig fra Københavns Rådhus, vi vil se andre religioners kirketårne tårne sig op, Sankt Ansgars Kirke, Den Katolske Kirke, kuplerne på Den Russiske Kirke ovre i Bredgade, og hvis vi går lidt længere ud og kigger os omkring, vil vi også se, at vi har steder som SAS-hotellet, der er tegnet af en meget dygtig dansk designer og arkitekt, Arne Jacobsen, og som også er et vartegn for København og omegn.
Rigtig mange steder i byerne kan vi på den måde se vartegn.
Tager vi ud på den københavnske vestegn, er et af de allerstørste vartegn, der overhovedet er derude, Margrethe Flagmasten, som toner sig op ved Brøndby Stadion.
Den er 47 m høj, Danmarks højeste, den tårner sig op og har et 130 m2 stort dansk flag.
Ifølge det forslag til folketingsbeslutning, vi skal behandle her og nu, er det sådan, at Dansk Folkeparti ønsker, at regeringen i indeværende folketingssamling skal fremsætte lovforslag om en vejledende folkeafstemning om forbud mod etablering af nye minareter i forbindelse med moskeer.
I forslaget pointeres det, at brugen af folkeafstemninger skulle styrke det direkte demokrati og dermed mindske afstanden mellem borgere og politiske beslutningstagere.
Det er jeg faktisk ikke enig i.
I Socialdemokratiet mener vi, at problemer skal løses der, hvor der er politikere valgt til at tage sig af dem, og vi tror på ligesom Venstres ordfører, at vi har et repræsentativt demokrati i Danmark, hvor vi som politikere er valgt til at forsøge at løse problemerne inden for den tidsperiode, vi er valgt til at sidde der, og at det er borgernes valg så at udskifte politikerne eller partierne, i takt med at de mener, at de har et andet svar på de politiske problemer, der er.
Jeg må også konstatere, at danskerne siden 1849 gang på gang har givet de partier i Folketinget magt, som altså ikke har ønsket at komme med en lang række nye vejledende folkeafstemninger.
Så vi har ikke tænkt os at følge påbuddet i dag om at udskrive en vejledende folkeafstemning om minareter, og mange af holdningerne er selvfølgelig nogle af de samme som Venstres ordførers.
For det første mener vi, at det vil være problematisk at udskrive en folkeafstemning om noget, som man efterfølgende ikke ville kunne overholde, i og med at der er religionsfrihed i Danmark.
Vi mener, at afgørelser vedrørende opførelse af moskeer og minareter er noget, der skal afgøres lokalt af kommunalpolitikere under hensyn til lokalplaner, planloven og byggeloven.
Vi mener, at trosfriheden hænger sammen med muligheden for, at trossamfund kan etablere hellige steder til at dyrke deres religion, og at der ingen baggrund er for påstanden om, at minareter i tilknytning til en moské i særlig grad skulle vanskeliggøre integrationen eller forstyrre den offentlige orden.
Tværtimod er der også nogle, der påpeger, at kravet om et forbud mod minareter sjovt nok fremføres af de kritikere af islam, som har travlt med at forvandle den fra religion til ideologi og til politik.
Jeg mener, at man skal se på, om de steder, hvor der er igangsat moskébyggerier, og andre steder, hvor der er ønske om at gøre det, er steder, hvor folk har lyst til at dyrke deres tro og ikke deres politiske overbevisning.
Vi er i Socialdemokratiet trygge ved de decentrale myndigheders administration af plangrundlaget og også tilsynet med etablering af religiøse bygninger og eventuelle tilhørende arealer sammen med deres anvendelse.
Med de ord vil jeg sige, at vi ikke kan støtte forslaget her i dag.